ml ml ml en en en ml ml ml ml en ml en ml ml ml ml ml ml en ml ml en en ml de ml ml en ml ml ml ml ml en ml ml en ml ml ml en ml ml ml ml ml ml ml en ml ml ml ml ml ml ml ml ml ml ml ml ml en ml ml ml ml ml ml ml en ml ml en en ml en en en fr en hu it en pt en cs en pt en en it su en it en en cs uz en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml fi en en en en en en en en en en en fr en en en ml en en en en en
മുന്‍പ് ഈ ഫേസ്ബുക്ക് ഇത്ര പ്രചാരത്തില്‍ വരുന്നതിനും മുന്‍പ്.. ബ്ലോഗ് എന്ന മാധ്യമത്തിലൂടെ ആയിരുന്നു ലോകത്തിന്‍റെ പലകോണുകളിലും ഉള്ള കഥകളിക്കമ്പക്കാര്‍ ആശയങ്ങള്‍ പങ്ക് വെച്ചിരുന്നത്. മണിമൂസിന്‍റേയും ഹരീഷ് നമ്പൂതിരിയുടേയും കഥകളി ആസ്വാദനബ്ലോഗുകള്‍ ഉണ്ടായിരുന്നു. എന്നാല്‍ കഥകളിയെ, മറ്റൊരു പെര്‍ഫോമിങ്ങ് ആര്‍ട്ടുകളും (കേരളീയ) ചര്‍ച്ച ചെയ്യാത്ത (നെറ്റില്‍) ഒരു തലത്തിലേക്ക് എത്തിച്ചത് വികടശിരോമണി എന്ന് അന്നറിയപ്പെട്ടിരുന്ന ശ്രീചിത്രന്‍റെ ബ്ലോഗും ശ്രീ മനോജ് കുറൂര്‍, ഡോക്റ്റര്‍ മാധവന്‍ കുട്ടി എന്നിവരുടെ ബ്ലോഗും ഒക്കെ വന്നതിനുശേഷം ആയിരുന്നു. അന്ന് എതിരവന്‍ കതിരവന്‍ എന്നറിയപ്പെടുന്ന ഒരു അമേരിക്കന്‍ ബ്ലോഗറും കഥകളിയെപറ്റിയും മറ്റും എഴുതിയിരുന്നു. എനിക്ക് ബ്ലോഗുണ്ടായിരുന്നെങ്കിലും കഥകളി മാത്രമായിരുന്നില്ല എന്‍റെ വിഷയം. കാരണം ഞാന്‍ ഒരു മറുനാടന്‍ മലയാളി ആയിപ്പൊയി. ഞാന്‍ കാണുന്ന അരങ്ങുകളും കമ്മി. കഥകളി ഫേസ്ബുക്ക് ഗ്രൂപ്പ് നിര്‍മ്മാതാവ്‌ ശ്രീ സേതുനാഥിന്‍റെ ബ്ലോഗ് മറക്കുന്നില്ല. മറ്റ് കഥകളി ബ്ലോഗുകള്‍ മറന്നിട്ടല്ല, പക്ഷെ അതല്ല ഇവിടെ വിഷയം എന്നതിനാല്‍ ചുരുക്കുന്നു.
എന്തായാലും അന്ന് വികടശിരോമണി എന്ന ശ്രീചിത്രനും എതിരവന്‍ കതിരവന്‍ എന്ന ബ്ലോഗറും കീഴ്പ്പടം കുമാരന്‍ നായരെ അനുസ്മരിച്ച് കൊണ്ട് വിശകലനാത്മകമായി എഴുതുകയുണ്ടായി. ഇന്ന്, ആശാന്‍റെ ഈ അഞ്ചാം ചരമവാര്‍ഷികത്തില്‍ ഞങ്ങള്‍ ആ ലേഖനങ്ങള്‍ kathakali.info സൈറ്റില്‍ പുനഃപ്രസിദ്ധീകരിക്കുന്നു. ഏവരുടെയും വിലയേറിയ അഭിപ്രായങ്ങള്‍ അവിടെ സൈറ്റില്‍ കുറിക്കാന്‍ താല്‍പ്പര്യപ്പെടുന്നു.
പോസ്റ്റ് ചെയ്തത് Sunil Muthukurussi Mana at 9:12 PM No comments: Links to this post
അങ്ങനെ, കഥകളി ഡോട്ട് ഇൻഫോയിൽ കീഴ്പ്പടം സ്മരണയ്ക്കു തുടക്കമായിരിയ്ക്കുന്നു!
ഇന്ന്, ആദ്യഭാഗമായി നാലു ലേഖനങ്ങളാണ് കിഴ്പ്പടം സ്മരണയുടെ താളിൽ. ഏവർക്കും അഭിപ്രായങ്ങൾ രേഖപ്പെടുത്തുകയും ചെയ്യാം.
പ്രതിഭയും പാരമ്പര്യവും സമ്പൃക്‌തമായ കീഴ്പ്പടം കുമാരൻ നായർ എന്ന മഹാപ്രതിഭയുടെ സ്മരണകളിലേക്കും വിശകലനങ്ങളിലേക്കും ഏവർക്കും സ്വാഗതം.
The relevance and effectiveness of Kathakali Organization-a write up by Etumannoor P Kannan
ദുബായിലെ തിരനോട്ടം എന്ന സംഘടനയുടെ ആഭിമുഖ്യത്തില്‍ തര്യത്രികം എന്ന പേരില്‍ 3 ദിവസത്തെ ശില്‍പ്പശാല നടന്നിട്ട് മാസങ്ങളായി. പുതിയതലമുറയെ ഉദ്ദേശിച്ചായിരുന്നു ആ ശില്‍പ്പശാല നടന്നത്. അതും മലയളിയുടെ സാംസ്കാരിക തനിമ അനുഭവിച്ചറിയാത്ത വിദേശത്ത് ജനിച്ച് വളര്‍ന്ന കപുതുതലമുറയിലെ കുട്ടികളായിരുന്നു അതില്‍ പങ്കെടുത്തത്. അതുകൊണ്ടായിരിക്കാം അതിന്‍റെ അലകള്‍ ഇപ്പോഴും നിലക്കാത്തത്. ശില്‍പ്പശാലയില്‍ പങ്കെടുത്ത മനോജ് കുറൂരിന്‍റെ അനുഭവം നാം വായിച്ച് കഴിഞ്ഞു. ദാ ഇപ്പോ ശ്രീ ഏറ്റുമാന്നൂര്‍ പി. കണ്ണനും തന്‍റെ അനുഭവത്തെ പറ്റി എഴുതുന്നു. ഇത് പ്രസിദ്ധീകരിക്കാന്‍ കഥകളി ഡോട്ട് ഇന്ഫോ എന്ന വെബ്‍സൈറ്റിന്‍റെ ഒരു പ്രവര്‍ത്തകന്‍ എന്ന നിലക്ക് എനിക്ക് അതിയായ സന്തോഷം ഉണ്ട്. ഏറ്റുമന്നൂര്‍ പി. കണ്ണനോട്‌ ഈ ലേഖനം പ്രസിദ്ധീകരിക്കാന്‍ അനുവദിച്ചതില്‍ പ്രത്യേക നന്ദി എടുത്ത് പറയട്ടെ. അത് പോലെ തന്നെ ഈ ശില്‍പ്പശാല നടത്തിയ തിരനോട്ടത്തിനോടും നന്ദി പറയുന്നു. ലേഖനം ഇവിടെ വായിക്കാം.
പോസ്റ്റ് ചെയ്തത് Sunil Muthukurussi Mana at 3:02 PM No comments: Links to this post
Sunday, April 08, 2012
ഞങ്ങൾ (ഞാനും അപ്പു ഏട്ടനും) കാറിലാണ് ദുബായിലേക്ക് യാത്ര തിരിച്ചത്.. പോകുമ്പോൾ തന്നെ കളി കാണുക എന്ന് മാത്രല്ല, സൈറ്റിനു വേണ്ടി എന്തെങ്കിലും ചെയ്യണം എന്ന് മനസ്സിൽ ഉണ്ടായിരുന്നു. അങ്ങനെ അപ്പു ഏട്ടനോട് സംസാരിച്ച് മാടമ്പിയുമായി അഭിമുഖം എന്ന് ഞങ്ങൾ തീരുമാനിച്ചു. അതുകൊണ്ട് കാര്യമില്ലല്ലൊ. സമയം എന്നത് ഒരു പ്രശ്നമാണ്. എത്തി കഴിഞ്ഞാൽ ഇടതടവില്ലാതെ കളിയും കൂടിയാട്ടവും മേളവും ഒക്കെ ആയി ഇടക്ക് എവിടെ സമയം കിട്ടും? ഇനി കിട്ട്യാൽ തന്നെ അൽ‌പ്പം വിശ്രമം ഒക്കെ വേണ്ടേ? എന്നതൊക്കെ വിചാരിച്ച് ചെറിയൊരു വൈക്ലബ്യം തോന്നി. സാരല്യ വഴിയുണ്ടാകും എന്ന് ഒരു വിശ്വാസവും ഉണ്ടായിരുന്നു. അങ്ങനെ അവിടെ എത്തി. കളി കണ്ടു. കളിക്കാരെ കണ്ടു.. ഇടക്ക് ഞാൻ രാജാനന്ദനോടും അന്യേട്ടനോറ്റും മാടമ്പി ആശാനുമായി ഇങ്ങനെ ഒരു അഭിമുഖത്തിനുള്ള സൌകര്യം ചെയ്ത് തരണം എന്ന് പറഞ്ഞു. അന്യെട്ടൻ ആദ്യം ചോദിച്ചതും സമയത്തെ പറ്റി തന്നെ. എനിക്ക് സ്വന്തമായി ഒരു അഭിമുഖം നടത്താനുള്ള ധൈര്യമില്ല. അപ്പോ രാജാനന്ദനോട് ചോദിച്ചു. ഉടൻ രാജാനന്ദ് ആണ് രാമന്റെ പേരു നിർദ്ദേശിച്ചത്. രാമനെ വെറും പാട്ടിനുമാത്രമല്ല കൊള്ളൂള്ളൂ.. എന്നാണ് എന്നോട് പറഞ്ഞത്. :):) രാമനോടും സംസാരിച്ചു. അഭിമുഖത്തിനു വേണ്ട ചോദ്യങ്ങൾ ഒക്കെ മുൻ‌കൂട്ടി തയ്യാറാക്കാൻ ഉള്ള സമയം ഇല്ല. അതിനെ പറ്റി ആലോചിക്കാൻ കൂടെ ആർക്കും സമയമില്ല. എന്നാലും ഞാൻ വിടാൻ ഭാവമില്ലായിരുന്നു. രമേശൻ നമ്പീശൻ തുടങ്ങിയ തിരനോട്ടം സുഹൃത്തുകളുമായും ഇതിനെ പറ്റി സംസാരിച്ചു. എല്ലാവർക്കും ഉത്സാഹമാണ്.. പക്ഷെ സമയം....
അങ്ങനെ ഉത്സവം 2011 പരിപാടികൾ എല്ലാം അവസാനിച്ചു. എല്ലാരും കൂടെ സസന്തോഷം വർത്തമാനങ്ങളും ചർച്ചകളും ആയി കഴിയുന്നു. ഹരീഷിനു ജലദോഷം പനി. രാജനാനന്ദനും പനി. മാടമ്പി ആശാനു കാലിൽ നീർ. എന്നാലും രാവിലെ ഞങ്ങൾ കൂടി. രാജാനന്ദനു ഒട്ടും വെയ്യായിരുന്നു. എന്നിട്ടും ഞങ്ങളുടെ ഒപ്പം കൂടി. ഇടക്ക് രമേശൻ, നാരായണൻ എന്നിവരൊക്കെ വന്ന് കേട്ട് പോവും. പിറ്റേന്ന് രാവിലെ ഞങ്ങൾക്ക് തിരിച്ച് പോരണം. ആർട്ടിസ്റ്റുകൾക്കും മടങ്ങണം. അതിനിടക്ക് ഷോപ്പിങ്ങ് വേണം. ഉച്ചഭക്ഷണം എല്ലാവരും കൂടെ ഇരുന്ന് കഴിച്ചു. ഭക്ഷണത്തിനിടയിലും മുൻപും ഒക്കെ ആയി എല്ലാവരും അവരവരുടെ ഉത്സവം 2012 അനുഭവങ്ങൾ പങ്ക് വെച്ചു. രസകരമായി ചിലവഴിച്ച ചില ദിനങ്ങൾ...
പോരുന്നതിനു മുൻപ് അഭിമുഖവും മറ്റ് റിക്കോർഡിങ്ങുകളും എല്ലാം നാരായണന്റെ ലാപ്‌ടോപ്പിലേക്ക് പകർത്തി കൊടുത്തു. ഈ അഭിമുഖം ഇപ്പോൾ ഒന്നുകൂടെ കണ്ടപ്പോൾ ആ നല്ലദിവസങ്ങളെ കുറിച്ച് ഒന്ന് കൂടെ ഓർത്തു...
അഭിമുഖത്തിനെ പറ്റി നിങ്ങളുടെ കമന്റുകൾ അറിയാൻ ധൃതി... :)
പോസ്റ്റ് ചെയ്തത് Sunil Muthukurussi Mana at 3:12 PM No comments: Links to this post
Labels: http://www.kathakali.info, അറിയിപ്പ്, കഥകളി
Sunday, October 02, 2011
കഥകളി വെബ്‍സൈറ്റില്‍ അടുത്ത അഭിമുഖ പരമ്പര ആരംഭിക്കുന്നു. ഏറ്റുമാനൂര്‍ പി. കണ്ണനുമായി ഒരു വൈകുന്നേരം ഭാഗം ഒന്ന് ഇവിടെ കാണാം. പതിവ് പോലെ ശ്രീചിത്രന്‍ തന്നെ അഭിമുഖം നടത്തിയിരിക്കുന്നു. ഇവിടെ ഈ ഭാഗത്ത്, കണ്ണന്‍, പ്രമേയവും പ്രതിപാദ്യവും തമ്മിലുള്ള ബന്ധത്തെ കഥകളിയുടെ പശ്ചാത്തലത്തില്‍ നോക്കി കാണുന്നു. സ്വാഭാവികമായും നളചരിതം അവിടെ ചര്‍ച്ചാവിഷയം ആവാതിരിക്കില്ല.
നിങ്ങളുടെ വിലയേറിയ അഭിപ്രായങ്ങളും കമന്‍റുകളും അവിടെ രേഖപ്പെടുത്തുക.
അഭിമുഖങ്ങളുടെ പിന്നാമ്പുറ കഥകളും ആവാലോ അല്ലേ?
കഥകളി ഡോട്ട് ഇന്ഫോ വെബ്‍സൈറ്റിന്‍റെ മുദ്ര പ്രൊജക്റ്റ്, കണ്ണനുമായി ചര്‍ച്ച ചെയ്യാനാണ്‌ ഞങ്ങള്‍ (ഞാനും ചിത്രനും) തിരുവനന്തപുരത്തേക്ക് രണ്ട് ദിവസം മുന്പേ പോകുന്നത്. കൂടാതെ എനിക്ക് അവിടെ ട്രെയിനിങ്ങും ഉണ്ടായിരുന്നു. പോകുന്ന വഴിക്ക് ട്രെയിനില്‍ വെച്ച് തന്നെ സേതുവിനെ വിളിച്ചിരുന്നു. സേതു അപ്പോ ആലപ്പുഴയില് (ജന്മനാട്ടില്‍)‍. എന്നാലും പറ്റുമെങ്കില്‍ കാണാം എന്ന് പറഞ്ഞു.
എന്തായാലും എന്‍റെ ഓപ്പോളുടെ അവിടെ എത്തി. വൈകുന്നേരം കണ്ണനെ വിളിച്ചു; അപ്പോ ബലേ, ന്ന് പറയാനാ തോന്നീത്. :):)  വളരെ അടുത്ത് തന്നെ കണ്ണന്‍റെ ഗൃഹവും! എല്ലാം സൌകര്യമായി. ഞങ്ങള്‍ അവിടെ ചെന്നു. പിന്നെ പറയണ്ടലോ ചര്‍ച്ചകളും വര്‍ത്തമാനവും ഒക്കെ ആയി സമയം പോയീത് അറിഞ്ഞതേ ഇല്ല. വൈകുന്നേരം തൊട്ടറ്റുത്ത ഒരു കടയില്‍ പോയി ഭക്ഷണം. പിറ്റേദിവസം, അതായത് 2011 മേയ് 19 വൈകുന്നേരം ആണ്‌ ഈ അഭിമുഖം നടന്നത്. അഭിമുഖത്തിനിടയില്‍ സേതു വിളിച്ച് വഴി ചോദിക്കുന്നുണ്ടായിരുന്നു. ഒടുവില്‍ സേതു സകുടുംബം എത്തി. അങ്ങനേം കുറച്ച് നേരം രസമായി സംസാരിച്ചിരുന്നു. അതിനിടക്ക് തന്നെ കണ്ണനില്‍ മൂഡ് മാറ്റങ്ങള്‍ കണ്ടിരുന്നു ഞങ്ങള്‍. :):) പിറ്റേദിവസം എടപ്പള്ളി പാര്‍ക്കില്‍ കാലകേയവധം അര്‍ജ്ജുനനാണ്‌. കമ്പ്യൂട്ടറില്‍ പലതും നടക്കുന്നുണ്ട്. ഞാന്‍ അവിടെ ശ്രദ്ധിച്ചിരുന്നു. കൂടാതെ ക്യാമറയും ശരിയാക്കണം. കണ്ണന്‍റെ അഭിമുഖം കഴിഞ്ഞ് അത് കോപ്പി ചെയ്ത്, പിറ്റേദിവസം മടവൂരിനെ ഇന്‍റെര്‍വ്യൂ ചെയ്യണം. അപ്പോ കമ്പ്യൂട്ടര്‍/ക്യാമറ തയ്യാറെടുപ്പുകള്‍ തീരാതെ പോരാനും പറ്റില്ല :):) രാത്രി എട്ട് മണിയോടെ സേതു പോയി (സമയമൊന്നും കൃത്യമാവണം എന്നില്ലാ ട്ടോ). ഞങ്ങളും "അര്‍ജ്ജുനനെ" ഫ്രീ ആക്കി വിട്ടു. പിറ്റേ ദിവസം, ഹര്‍ത്താല്‍. മടവൂരുമായുള്ള അഭിമുഖത്തിന്‌ കൊല്ലത്ത് എത്തണം ഞങ്ങള്‍ക്ക്!
അഭിമുഖം തുടങ്ങിയത്  പുറത്ത് ഗേറ്റിനടുത്ത് ഇരുന്നായിരുന്നു. പക്ഷെ അന്നാ ആ വഴിക്ക് ഒരുപാട് വണ്ടികള്‍ക്ക് ഓടാന്‍ തോന്നിയ ദിവസം. കശ്മലന്മാര്‍. പിന്നെ എല്ലാം കെട്ടിപ്പൊക്കി മുകളിലേക്ക് പോയി, അവിടെ ഇരുന്നായി.  :) :)   എന്തായാലും ഒരുവിധം എല്ലാം ഭംഗിയായി കഴിഞ്ഞു.  ഞാനും ചിത്രനും എന്‍റെ ഓപ്പോളുടെ അടുത്തേക്ക് പോന്നു. പിറ്റേദിവസം അതിരാവിലെ കൊല്ലത്തേക്ക് പോകാന്‍. (ചിത്രന്‍ മടവൂരിന്‍റെ അഭിമുഖം കഴിഞ്ഞ് നേരെ എടപ്പള്ളി പാര്‍ക്കിലേക്കും, ഞാന്‍ തിരിച്ച് തിരുവനന്തപുരത്തേക്കും പോന്നു)
എല്ലാം ഓര്‍ക്കുമ്പോള്‍ ഒരു രസം. കൊല്ലത്തില്‍ ഒരു മാസത്തെ ലീവ്, പകുതിയിലധികം കഥകളിക്ക് കളഞ്ഞതിനുള്ള പരിഭവങ്ങള്‍ ഉണ്ട് എങ്കിലും, ചാരിതാര്‍ഥ്യം തോന്നുന്നു. (ഇരുന്നൂറാമത്തെ വട്ടം തിരുവനന്തപുരത്തെക്ക് പോയിട്ടും, എനിക്ക് ഓപ്പോളുടെ അവിടേക്കുള്ള വഴി തെറ്റിയത് ആരോടും പറയല്ലേ, ചിത്രാ :) എന്‍റെ കുറ്റമല്ല അത്. ഓട്ടോ വട്ടം കറക്കിയതാ :( :(   )
പോസ്റ്റ് ചെയ്തത് Sunil Muthukurussi Mana at 8:01 PM No comments: Links to this post
Labels: http://www.kathakali.info, അറിയിപ്പ്, കഥകളി
Tuesday, September 13, 2011
പദ്മഭൂഷൺ മടവൂർ വാസുദേവൻ നായരുമായി ഉള്ള അഭിമുഖം
നാട്യകുലോത്തമൻ, പദ്മഭൂഷൺ മടവൂർ വാസുദേവൻ നായരുമായി ചിലവഴിച്ച ധന്യമുഹൂർത്തങ്ങളുടെ അവസാന ഭാഗങ്ങൾ കഥകളി ലോകത്തിനു മുന്നിൽ സാദരം സമർപ്പിക്കുന്നു. അഞ്ചും ആറും ഭാഗങ്ങൾ ഒന്നിച്ച് ചേർത്ത് അവതരിപ്പിക്കുകയാണ് ഇവിടെ. അവസാന ഭാഗത്ത് (ആറാം ഭാഗം) അദ്ദേഹത്തിന്റെ ധർമ്മപത്നിയുമായി കൂടിചേർന്ന് അൽ‌പ്പം കുടുംബകാര്യങ്ങളും അദ്ദേഹം പങ്ക് വെക്കുന്നുണ്ട്.http://www.kathakali.info/node /510
തെക്കൻ കേരളത്തിലെ കളരിയെ പറ്റിയും അതിന്റെ ഭാവിയെ പറ്റിയുമൊക്കെ ആണ് അദ്ദേഹം ഇതിൽ നമ്മളോട് സംസാരിക്കുന്നത്. ആറാം ഭാഗത്തിൽ, അതായത് ഭാര്യയോടെ ഇരിക്കുന്ന ഭാഗത്ത് പദ്മഭൂഷൺ വാർത്തയെ പറ്റിയും വിവാഹം, കുട്ടികൾ എന്ന് തുടങ്ങിയ കാര്യങ്ങളും അദ്ദേഹം നമ്മളോട് പറയുന്നു.
ഈ അഭിമുഖങ്ങൾ ഒന്നിച്ച് ഇവിടെ കാണാം. http://kathakali.info/articles /282
കൂട്ടത്തിൽ ചില കാര്യങ്ങൾ കൂടെ പറയട്ടെ:
ഇതിലെ ഓരോ ഭാഗവും ഇതുവരെ ഏകദേശം നൂറ്റിയൻപത് പേർ വായിച്ചിട്ടുണ്ടെന്നാണ് ആ പേജുകളിൽ തന്നെ കാണിക്കുന്ന കണക്കുകൾ പറയുന്നത്. ദിവസം കഴിയുന്തോറും അത് കൂടി വരും. എന്നിരുന്നാലും ഈ അഭിമുഖപാഠം ഇംഗ്ലീഷിലേക്ക് ഭാഷാന്തരീകരണം നടത്തി തരുവാൻ സന്നദ്ധതയുള്ളവർ അത് ചെയ്ത് തരണം എന്ന് തന്നെ താൽ‌പ്പര്യപ്പെടുന്നു. ഭാഷാന്തരീകരണം കഥകളിയേയും മടവൂർ ആശാനേയും സൈബർ ലോകത്ത് കൂടുതൽ പേരിലേക്ക് എത്തിക്കാൻ ഉതകും എന്ന് ആണ് ഞങ്ങളുടെ ഉറച്ച വിശ്വാസം.
കഥകളി ഡോട്ട് ഇൻഫോ ഉള്ളടക്ക നിർമ്മാണം എന്നത് കഥകളി ലോകത്തിന്റെ മുഴുവൻ പങ്കാളിത്തത്തോടെ നടത്തേണ്ട ഒന്നാണെന്ന് ഒന്നുകൂടെ ഏവരേയും ഓർമ്മപ്പെടുത്തട്ടെ.
പദ്മഭൂഷൺ ബഹുമതി ലഭിച്ചതിനുശേഷം ആദ്യമായി ഉണ്ടായ അഭിമുഖം ആണ് ഇതെന്ന് ആശാൻ ഞങ്ങളോട് പറയുകയുണ്ടായി. ഈ അഭിമുഖങ്ങൾ എല്ലാം തന്നെ ക്രിയേറ്റീവ് കോമൺസ് ലൈസൻസിൽ ഞങ്ങൾ കഥകളി ലോകത്തിനു സമർപ്പിക്കുന്നു. അതായത് ആർക്ക് വേണമെങ്കിലും ഈ അഭിമുഖം സൌജന്യമായി പകർത്താം, ഉപയോഗിക്കാം, റീപ്രോഡ്യൂസ് ചെയ്യാം. കഥകളി ഡോട്ട് ഇൻഫോക്ക് ക്രെഡിറ്റ് മാത്രം നൽകിയാൽ മതി. സൂക്ഷിക്കുക, ചില ചിത്രങ്ങളുടെ കോപ്പീറൈറ്റ് ഞങ്ങൾക്കല്ലാത്തതിനാൽ അവ ക്രിയേറ്റീവ് കോമൺസ് ലൈസൻസിൽ നിന്നും ഒഴിവാക്കിയിട്ടുണ്ടെന്ന് കൂടെ ഓർമ്മപ്പെടുത്തട്ടെ. അത്തരം ചിത്രങ്ങൾ, ചിത്രങ്ങളുടെ യഥാർത്ഥ കോപ്പീറൈറ്റ് ഉടമസ്ഥന്റെ അനുവാദം ഇല്ലാതെ, പകർത്തുകയോ ഏതെങ്കിലും തരത്തിൽ പുനരുപയോഗം ചെയ്യുകയോ അരുത്.
ഭാവിയിലും കഥകളി ഡോട്ട് ഇൻഫോ എന്ന സൈറ്റിൽ വരുന്ന വിജ്ഞ്ജാനപ്രദമായ ആർട്ടിക്കിളുകൾ, അഭിമുഖങ്ങൾ തുടങ്ങി പരമാവധി ഉള്ളടക്കം ക്രിയേറ്റീവ് കോമൺസ് ലൈസൻസിൽ തന്നെ പങ്കുവെക്കാനാണ് കുഞ്ചുനായർ ട്രസ്റ്റിന്റെ പ്ലാൻ. ഇത് കഥകളിക്ക് ഗുണം ചെയ്യുമെന്ന് ഞങ്ങൾ കരുതുന്നു.
ഈ അഭിമുഖ പരമ്പര കണ്ടും വായിച്ചും നിങ്ങളുടെ അഭിപ്രായങ്ങൾ അവിടെ രേഖപ്പെടുത്തണമെന്ന് താൽ‌പ്പര്യപ്പെടുന്നു. നിങ്ങൾക്ക് ശ്രീ മടവൂർ ആശാനെ ബന്ധപ്പെട്ട് അഭിമുഖ പരമ്പരയെ പറ്റിയുള്ള അഭിപ്രായങ്ങൾ അദ്ദേഹത്തിനോട് നേരിട്ടു തന്നെ പറയാം, അല്ല പറയണം എന്നും താൽ‌പ്പര്യപ്പെടുന്നു.
അടുത്തതായി വരുന്നൂ.. അഭിമുഖ പരമ്പര.. ശ്രീ ഏറ്റുമാനൂർ പി. കണ്ണനുമായി. കാത്തിരിക്കുക.
പോസ്റ്റ് ചെയ്തത് Sunil Muthukurussi Mana at 5:02 PM 1 comment: Links to this post
Labels: http://www.kathakali.info, അറിയിപ്പ്, കഥകളി
Tuesday, August 09, 2011
പദ്മ്ഭൂഷണ്‍ മടവൂര്‍ വാസുദേവന്‍ നായരുമായുള്ള അഭിമുഖം
മടവൂരാശാനുമായി ഇന്‍റര്വ്യൂ ഡേറ്റ് തീരുമാനിച്ചത് മേയ് 20, 2011 രാവിലെ പത്തുമണിക്ക് എന്നായിരുന്നു. കുറച്ച് ദിവസം മുന്പ് വിളിച്ച് ഒന്നുകൂടെ റീ കണ്ഫേം ചെയ്തു. പക്ഷെ പിന്നെയല്ലെ ഹര്‍ത്താല്‍ വരുന്നത്. ആകെ കുടുങ്ങി. എന്ത് ചെയ്യണം എന്ന് ഒരു രൂപവുമില്ല. ലീവ് പകുതിയിലധികം കഴിഞ്ഞു. കുടുംബത്തിനൊന്നും ഒരു ദിവസം കൂടെ മാറ്റിവെച്ചിട്ടില്ല ഇതിനിടയില്‍. മകന്‍റെ വക പരിഭവങ്ങള്‍ ഏറെ. അവനാണെങ്കില്‍ ക്ലാസ് തുടങ്ങിയിരിക്കുന്നു. :) എന്തായാലും ഞങ്ങള്‍ രണ്ട് ദിവസം മുന്പ് തന്നെ തിരുവനന്തപുരത്ത് എത്തി. സേതുവിനെ വിളിച്ചു. ആദ്യരണ്ട് ദിവസം വേറെ പ്രൊജക്റ്റുകള്‍ ഉണ്ടായിരുന്നു. വെള്ളിയാഴ്ച്ചയാണ്‌ ഇരുപതാം തീയ്യതി. അന്ന് വൈകുന്നേരം എടപ്പള്ളിയില്‍ കണ്ണന്‍റെ കാലകേയവധം. അതിനുപോകാന്‍ എനിക്ക് പറ്റില്ല. ചിത്രന് പോകുകയും വേണം. തലേ ദിവസം തന്നെ കണ്ണനോട് യാത്ര പറഞ്ഞ് പിരിഞ്ഞു. ഹര്‍ത്താല്‍ കാരണം  കണ്ടെത്തിയ വഴിയായിരുന്നു, അതിരാവിലെ ഹര്‍ത്താല്‍ തുടങ്ങുന്നതിനും മുന്പെ കൊല്ലത്ത് എത്തുക എന്നത്. അങ്ങനെ ഞാനും ചിത്രനും കൂടെ അതിരാവിലെ മൂന്ന് മണിക്ക് എഴുന്നേറ്റ് കുളിച്ച് ക്യമറയാദികള്‍ എല്ലാം എടുത്ത് കൊല്ലത്തേക്ക് പുറപ്പെട്ടു. രാവിലെ ആയതിനാല്‍ നല്ല ഉന്മേഷവുമായിരുന്നു. ഇടക്ക് കഴക്കൂട്ടത്ത് വെച്ചാണെന്ന് തോന്നുന്നു നിര്‍ത്തി ചായയും കടിയും കഴിച്ചു. പിന്നെ കഥകളിപുരാണം പറഞ്ഞ് പറഞ്ഞ് യാത്ര തുടങ്ങി. പള്ളിപ്പുറത്തെത്തിയപ്പോള്‍ പള്ളിപ്പുറം ഗോപാലന്‍ നായരെ സ്മരിച്ചു. അങ്ങനെ അങ്ങനെ സ്ഥലങ്ങളും കാലങ്ങളും ചര്‍ച്ചയ്ക്കായി എത്തി. കൊല്ലത്ത് എത്തിയത് അറിഞ്ഞതേയില്ല. കൊല്ലം കെ.എസ്.ആര്‍.ടി.സി. സ്റ്റാന്‍റിന്‍റെ ഓപ്പോസിറ്റ് ഉള്ള ഒരു ചെറിയ കടയില്‍ നിന്നും പ്രാതല്‍ കഴിച്ചു. ഇനിയും സമയം ബാക്കി. മടവൂര്‍ ആശാന്‍ പറഞ്ഞ് തന്ന അമ്പലവും സ്ഥലവുമൊക്കെ നോക്കി കണ്ട് പിടിച്ചു. എന്നിട്ടും പത്ത് മണിയാവാന്‍ നാലുമണിക്കൂര്‍. എന്ത് ചെയ്യും? കൊല്ലത്ത് അങ്ങാടിക്കുള്ളില്‍ ഒരു ഹോട്ടല്‍ റൂം എടുത്ത് അവിടെ കൂടി. ഞാന്‍ കിടന്നുറങ്ങി. ചിത്രന്‍ തലേദിവസം സ്കൂട്ടറില്‍ നിന്നും വീണ ഭാര്യയെ സമാധാനിപ്പിച്ച് ഇരുന്നു.
കൃത്യം പത്ത് മണിക്കുമുന്പ് ഞങ്ങള്‍ ആശാന്‍റെ വീട് കണ്ട് പിടിച്ച് എത്തി. ഗംഭീരസ്വീകരണമായിരുന്നു. ഞാന്‍ പരിഭ്രമിച്ച് പരുങ്ങി പരുങ്ങി നില്‍ക്കുകയായിരുന്നു. കുഞ്ചുനായര്‍ ട്രസ്റ്റില്‍ നിന്ന് വരുന്നവര്‍ ആണ്‌ എന്ന് തീരുമാനമായപ്പോള്‍ അകത്തേക്കിരുത്തി വര്‍ത്തമാനം തുടങ്ങി. കുഞ്ചുനായര്‍ ട്രസ്റ്റിന്‍റെ ശക്തി അറിഞ്ഞ ചില നിമിഷങ്ങള്‍. പറഞ്ഞ് പറഞ്ഞ് ബാണന്‍റെ ആട്ടം വരെ ആയി. അപ്പോ ഞാന്‍ ഇടക്ക് കേറി പറഞ്ഞു, ഞങ്ങളൊന്ന് ക്യാമറയും മറ്റും ശരിയാക്കട്ടെ. ബാക്കി ക്യാമറ ശരിയാക്കിയതിനുശേഷം പറഞ്ഞാല്‍ മതി എന്ന്. ആശാന്‌ ബഹുസന്തോഷമായി. ആ ആതിഥേയത്വം ഒരിക്കലും മറക്കില്ല. ആശാന്‍റെ ഭാര്യയുമതെ. എന്തിന്‌ പറയണൂ ഉച്ചക്ക് ഒന്നര ഒന്നേമുക്കാലായപ്പോഴും ഞങ്ങള്‍ അഭിമുഖം തുടരുകയായിരുന്നു. ആശാനും നല്ല ഉത്സാഹം. പിന്നെ ചിത്രന്‌ തിരിക്കണം എന്നതിനാലും എനിക്ക് തിരുവനന്തപുരത്ത് എത്തണം എന്നതിനാലും ഞങ്ങള്‍ മനസ്സിലാമനസ്സോടേ അഭിമുഖം മതിയാക്കി.
അഭിമുഖം മതിയാക്കിയതും ആശാന്‍ പുറത്തേക്കോടി ഒരു സിഗററ്റ് വലിക്കാന്‍. :):) ഇത്ര വയസ്സായിട്ടും ഇത് നിര്‍ത്തിയിട്ടില്ലേ എന്ന് ഞാന്‍ ചോദിക്കുകയും ചെയ്തു. പിന്നെ വിഭവസമൃദ്ധമായ സദ്യ ആയിരുന്നു. ഞങ്ങള്‍ അത് ഒട്ടും വിചാരിച്ചിട്ടുമില്ലായിരുന്നു; പ്രതീക്ഷിച്ചിട്ടുമില്ലായിരുന്ന​ു. വീണ്ടും ആശാന്‍റെ കൂടെ വര്‍ത്തമാനം പറഞ്ഞ് ഒരു രണ്ട് മണിക്കൂര്‍. മുഴുവന്‍ റിക്കോര്‍ഡ് ചെയ്യാന്‍ പറ്റില്ലല്ലൊ. :):) എന്തായാലും ആ സന്ദര്‍ശനം ഞാന്‍ മറക്കില്ല.
ഊണുകഴിഞ്ഞ് നിറഞ്ഞ വയറോടേയും അതിലേറെ നിറഞ്ഞ മനസ്സോടേയും ഞങ്ങള്‍ അവിടെ നിന്ന് തിരിച്ചു. ഹര്‍ത്താല്‍ കഴിഞ്ഞിട്ടില്ല. മനസ്സില്‍ ഒരു പേടിയൊക്കെ ഉണ്ട്. രണ്ടും കല്‍പ്പിച്ച് ഇറങ്ങി. അങ്ങിങ്ങ് ബസ്സുകളടക്കം വാഹനങ്ങള്‍ ഉണ്ട്. പോലീസും. കൊല്ലം റെയില്‍വേ സ്റ്റേഷനില്‍ ചിത്രനെ ഇറക്കി വിട്ടു. ഞാന്‍ നേരെ തിരുവനന്തപുരത്തേക്ക് വിട്ടു. ഒറ്റക്ക് ഒരു ഡ്രൈവ്. പാട്ട് വെച്ച് എയര്‍കണ്ടീഷനുമൊക്കെ ഇട്ട്. റോഡ് നീണ്ട് നിവര്‍ന്ന് കിടക്കുന്നു. ഉറക്കം വരാന്‍ തുടങ്ങി. വൈകുന്നേരം സമയം വെയില്‍ താഴുന്ന സമയം. ഒരിടത്തെത്തിയപ്പോള്‍ വണ്ടി എവിടേക്കോ പോകുന്നു. ഞെട്ടി എഴുന്നേറ്റു, ഭാഗ്യം!!!! ഹര്‍ത്താല്‍ ആയതുകൊണ്ട് രക്ഷപ്പെട്ടു. താമസിയാതെ വണ്ടി അടുത്തുകണ്ട ഒരു മരത്തിനുചുവട്ടില്‍ നിര്‍ത്തി ഒന്നരമണിക്കൂര്‍ സുഖമായി ഉറങ്ങി. ഉറങ്ങി എഴുന്നേറ്റപ്പോള്‍ ഒന്ന് മുറുക്കണമെന്നൊക്കെ തോന്നി. :) പിന്നെ കടകള്‍ ഒന്നും തുറക്കാതിരുന്നതുകൊണ്ട് വീണ്ടും യാത്ര തുടര്‍ന്നു. കഴക്കൂട്ടത്ത് വീണ്ടും വണ്ടി നിര്‍ത്തി. അപ്പോഴേക്കും കടകള്‍ ഒക്കെ തുറന്നിരുന്നു. ഹര്‍ത്താല്‍ അവസാനിച്ചിരുന്നു. കുറെ ആട്ടക്കഥകളുടെ ഫോട്ടോ കോപ്പി ഏടുക്കാനുണ്ടായിരുന്നു. എല്ലാം എടുത്തു. പിറ്റേദിവസം പുസ്തകങ്ങള്‍ കണ്ണനുതിരിച്ചുകൊടുക്കണം.
അങ്ങനെ തിരിച്ച് തിരുവനന്തപുരത്തെ വീട്ടില്‍ എത്തിയപ്പോള്‍ സമയം ആറ്‌ മണി. ഓപ്പോളോടൊക്കെ അന്നാണ്‌ ശരിക്ക് വര്‍ത്തമാനം പറയാന്‍ സമയം കിട്ടിയത്. മനസ്സ് നിറയെ സന്തോഷമായിരുന്നു അന്ന്.
ഹര്‍ത്താല്‍ പേടിച്ച് രാവിലെ പോകാതിരുന്നാല്‍ പ്ലാന്‍ ചെയ്ത പോലെ നടക്കില്ല. അപ്പോ സ്റ്റിക്ക് റ്റു ദ പ്ലാന്‍ എന്ന് നിരീച്ചോണ്ട് ദാ ഇങ്ങനെയൊക്കെ സംഭവിച്ചു. സന്തോഷം ലഭിച്ചു. മറക്കാന്‍ പറ്റാത്ത ചില നിമിഷങ്ങളും.
പോസ്റ്റ് ചെയ്തത് Sunil Muthukurussi Mana at 10:22 PM No comments: Links to this post
Labels: http://www.kathakali.info, അറിയിപ്പ്, കഥകളി
Subscribe to: Posts (Atom)
View my complete profile
sunil pi ilayidam (3)
sunil pi ilayitam (3)
Ushaiqer Heritage Village (1)
സുനിൽ പി ഇളയിടം (3)
Blog Archive January 2017 (1) December 2016 (3) July 2016 (1) April 2016 (2) November 2015 (1) August 2015 (4) March 2015 (1) February 2015 (2) January 2015 (2) September 2014 (2) August 2014 (1) June 2014 (1) May 2014 (1) April 2014 (2) March 2014 (1) February 2014 (2) June 2013 (2) February 2013 (1) October 2012 (4) September 2012 (2) July 2012 (3) June 2012 (1) April 2012 (1) November 2011 (1) October 2011 (1) September 2011 (3) August 2011 (2) July 2011 (2) March 2011 (2) February 2011 (2) October 2010 (1) May 2010 (1) February 2010 (1) January 2010 (1) October 2009 (1) April 2009 (2) March 2009 (2) December 2008 (1) November 2008 (2) October 2008 (1) August 2008 (1) June 2008 (1) March 2008 (3) February 2008 (1) December 2007 (2) November 2007 (1) October 2007 (1) August 2007 (2) July 2007 (1) May 2007 (1) April 2007 (1) March 2007 (3) February 2007 (1) January 2007 (2) December 2006 (1) October 2006 (3) June 2006 (1) May 2006 (4) April 2006 (1) March 2006 (2) February 2006 (1) January 2006 (3) November 2005 (2) October 2005 (3) September 2005 (5) August 2005 (8) July 2005 (11) June 2005 (10) May 2005 (24) April 2005 (13)
Enter your search terms
Simple template. Powered by Blogger.